Document ID: 32012R0383

РЕГЛАМЕНТ (ЕС) № 383/2012 НА КОМИСИЯТА
от 4 май 2012 година
за определяне на техническите изисквания по отношение на включващи запомнящо устройство (микрочип) свидетелства за управление на моторни превозни средства
(текст от значение за ЕИП)
ЕВРОПЕЙСКАТА КОМИСИЯ,
като взе предвид Договора за функционирането на Европейския съюз,
като взе предвид Директива 2006/126/ЕО на Европейския парламент и на Съвета от 20 декември 2006 г. относно свидетелствата за управление на превозни средства (1), и по-специално член 1, параграф 2 от нея,
като има предвид, че:
(1)
В Директива 2006/126/ЕО се предвижда общ образец за свидетелствата за управление на моторни превозни средства (МПС), които се издават от държавите-членки, включително незадължително запомнящо устройство (микрочип).
(2)
Въвеждането на такъв микрочип в свидетелството за управление на МПС следва да дава възможност на държавите-членки допълнително да подобрят нивото на защита против измами. Такава обработка на личните данни трябва да се извършва в съответствие с правилата на Съюза, както е определено, inter alia, в Директива 95/46/ЕО (2) на Европейския парламент и на Съвета за защита на физическите лица при обработването на лични данни и за свободното движение на тези данни.
(3)
С цел осигуряване на оперативна съвместимост и достатъчна устойчивост срещу измами техническото изпълнение на микрочипа следва да отговаря на определени изисквания и стандарти, ако държавите-членки решат да го въведат в свидетелството за управление на МПС.
(4)
Включващите микрочип свидетелства за управление на МПС следва да подлежат на подходяща процедура на ЕС за одобрение на типа, която да удостовери, че те са в съответствие с тези изисквания. Процедурата на ЕС за одобрение на типа следва да не се прилага за невключващи микрочип свидетелства за управление на МПС.
(5)
Техническите изисквания, приложими към включващите микрочип свидетелства за управление на МПС, следва да се основават на приети международни технически стандарти, по-специално стандарт 18013 на Международната организация по стандартизация/Международната електротехническа комисия (ISO/IEC), в който се установява рамка за оформлението и информационното съдържание на свидетелствата за управление на МПС, които са в съответствие с ISO.
(6)
Предвидените в настоящия регламент мерки са в съответствие със становището на Комитета за свидетелства за управление на МПС,
ПРИЕ НАСТОЯЩИЯ РЕГЛАМЕНТ:
Член 1
Обхват
Настоящият регламент се прилага за включващи микрочип свидетелства за управление на МПС, издадени в съответствие с Директива 2006/126/ЕО.
Член 2
Общи изисквания
1. Микрочипът и данните, съдържащи се в микрочипа, включително всяка незадължителна или допълнителна информация, съответстват на разпоредбите на приложение I към настоящия регламент.
2. Микрочипът съхранява хармонизираните данни на свидетелството за управление на МПС, посочени в приложение I, точка I.2.1.
3. Държавите-членки се консултират с Комисията, преди да съхранят някои от допълнителните данни, посочени в приложение I, точка I.2.2, върху микрочип на свидетелство за управление на МПС.
Член 3
Приложими стандарти
Списъкът на приложимите стандарти за включващи микрочип свидетелства за управление на МПС се съдържа в приложение II към настоящия регламент.
Член 4
Процедури на ЕС за одобрение на типа
Включващите микрочип свидетелства за управление на МПС подлежат на процедура на ЕС за одобрение на типа в съответствие с разпоредбите, посочени в приложение III към настоящия регламент.
Член 5
Сертификат на ЕС за одобрение на типа
1. Когато са изпълнени всички приложими разпоредби на ЕС за одобрение на типа по отношение на включващото микрочип свидетелство за управление на МПС в съответствие с членове 2, 3 и 4 от настоящия регламент, държавите-членки издават на производителя или на неговия представител сертификат на ЕС за одобрение на типа.
2. Когато е необходимо, по-специално с цел да се гарантира съответствие с разпоредбите на настоящия регламент, държавата-членка има право да оттегли одобрение на ЕС на типа, което е издала.
3. Сертификатите на ЕС за одобрение на типа и уведомлението за тяхното оттегляне са в съответствие с образеца, определен в приложение IV към настоящия регламент.
4. Комисията получава информация за всички издадени или оттеглени сертификати на ЕС за одобрение на типа. В случай на оттегляне следва да бъде представена подробна обосновка.
Комисията информира държавите-членки относно всяко оттегляне на одобрение на ЕС на типа.
5. Сертификатите на ЕС за одобрение на типа, издадени от държавите-членки, се признават взаимно.
Член 6
Единни звена за контакт
1. Всяка държава-членка определя орган, който действа в качеството си на единно звено за контакт относно информация, свързана с включващи микрочип свидетелства за управление на МПС. Единното звено за контакт предприема адекватни мерки относно защитата на данните.
2. Държавите-членки уведомяват Комисията в срок три месеца от влизането в сила на настоящия регламент за наименованието и данните на единното звено за контакт, определени съгласно параграф 1. Държавите-членки незабавно съобщават на Комисията всяка свързана с наименованието и данните промяна.
3. Комисията предоставя на държавите-членки списък на определените единни звена за контакт и поддържа списъка.
Член 7
Предпазна клауза
1. Когато държава-членка установи, че значителен брой от включващите микрочип свидетелства за управление на МПС систематично не отговарят на изискванията на настоящия регламент, тя съобщава това на всички единни звена за контакт, на надзорния орган, както е посочено в Директива 95/46/ЕО, и на Комисията. Посочва се номерът на съответния сертификат на ЕС за одобрение на типа, свързан с тези свидетелства за управление на МПС, и се представя описание на несъответствието.
2. Държавата-членка, която е издала тези свидетелства за управление на МПС, незабавно разследва проблема и предприема подходящи коригиращи действия, включително оттегляне на сертификата на ЕС за одобрение на типа, когато е необходимо.
Член 8
Влизане в сила
Настоящият регламент влиза в сила на двадесетия ден след публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 4 май 2012 година.

Labels: 11
1
7
8
12